C 362/38

A hitelintézetek reorganizációjáról és felszámolásáról szóló, 2001/24/EK európai parlamenti és tanácsi irányelv 13. cikke szerinti közzététel a felszámolás alatt álló Sberbank CZ, a.s. csődjét és fizetésképtelenségét megállapító határozat lényeges részeiről

Felhívás követelés benyújtására — Betartandó határidők

Felhívás követeléssel szembeni kifogás benyújtására — Betartandó határidők

(2022/C 362/04)

Adós azonosítása: Sberbank CZ, a.s., felszámolás alatt, a cseh jog szerint alapított és fennálló részvénytársaság, székhelye: U Trezorky 921/2, Jinonice, 158 00 Prága 5, cégjegyzékszáma: 25083325, amelyet a Prágai Városi Bíróság által vezetett cégnyilvántartás B. szakaszába 4353. tételszámon jegyeztek be.

Csődbíróság azonosítása: Prágai Városi Bíróság, székhelye: Slezská 9, 120 00 Prága 2, Cseh Köztársaság.

Felszámoló azonosítása: Jiřina Lužová, ügyvéd, címe: Dušní 866/22, 110 00 Prága 1, Cseh Köztársaság, személyi azonosító száma: 44686650, e-mail: ak@akluzova.cz, telefonszám: +420 222327902.

2022. augusztus 26-án a Prágai Városi Bíróság meghozta az MSPH 95 INS 12575/2022–A-72. sz. határozatot, amely a cseh jognak (a csődről és a csőd kezelésére vonatkozó eljárásokról szóló 182/2006. sz. módosított törvénynek (a továbbiakban: csődtörvény)) megfelelően:

a) megállapította a Sberbank CZ, a.s., felszámolás alatt álló társaság csődjét, mely a cseh jog szerint alapított és fennálló részvénytársaság, székhelye: U Trezorky 921/2, Jinonice, 158 00 Prága 5, cégjegyzékszáma: 25083325, amelyet a Prágai Városi Bíróság által vezetett cégnyilvántartás B. szakaszába 4353. tételszámon jegyeztek be (a továbbiakban: Adós); valamint

b) megállapította az Adós vagyona tekintetében fennálló fizetésképtelenséget (a továbbiakban: a Határozat).

A határozat egyúttal az Adós felszámolójának Jiřina Lužová ügyvédet (címe: Dušní 866/22, 110 00 Prága 1, Cseh Köztársaság, azonosító száma: 44686650) nevezte ki.

Az adós könyvelésében szereplő hitelezői követelések benyújtottnak minősülnek. Erről a tényről a hitelezőket a fizetésképtelenség megállapítását követő 60 napon belül egyénileg értesítik. Ennek határideje 2022. október 25.

Az a hitelező, aki nem ért egyet követelésének az előző bekezdés szerinti értesítésben meghatározott összegével vagy jellegével, a Határozat keltétől számított négy hónapon belül írásban kifogást nyújthat be a felszámolóhoz; ennek elmulasztása maga után vonja, hogy a hitelező egyetért az értesítés tartalmával. A kifogás benyújtásának határideje 2022. december 26. Amennyiben a hitelező székhelye, irodája, lakóhelye vagy szokásos tartózkodási helye az Európai Unió vagy az Európai Gazdasági Térség valamely tagállamában található, a hitelező az adott állam hivatalos nyelvén emelhet kifogást. A kifogást a cseh nyelvű Podání námitky proti výši pohledávky [„A követelés összegével szembeni kifogás”] címmel kell ellátni. Amennyiben a kifogás tartalma egyértelmű a felszámoló számára, azt akkor is figyelembe kell vennie, ha nem tartalmazza ezt a címet. A felszámoló nem köteles figyelembe venni a késve beérkezett kifogást, kivéve, ha egyértelmű, hogy azt időben kézbesítették a kifogás kezeléséért felelős hatóságnak. A felszámoló kérheti a hitelezőtől, hogy nyújtsa be a kifogás cseh nyelvű fordítását.

A Határozat jelen kivonatának az Európai Unió Hivatalos Lapjában való közzétételétől számított három hónapon belül a hitelező kifogást emelhet azzal szemben, hogy nem kapott a felszámolótól a csődtörvény 373. cikkének (2) bekezdése szerinti értesítést. A kifogásban fel kell tüntetnie az Adós vagyona tekintetében fennálló fizetésképtelenség megállapítása időpontjában fennálló, Adóssal szembeni követelése összegét. A kifogáshoz csatolni kell a következőket igazoló dokumentumok hiteles másolatát: a követelés összege, a követelés keletkezésének időpontja és jellege, különös tekintettel arra, hogy a követelés a csődeljárás alá vont vagyonnal szemben érvényes-e (a csődtörvény 168. cikke), egyenértékű-e a csődeljárás alá vont vagyonnal szembeni követeléssel (a csődtörvény 169. cikke), biztosítékkal fedezett követelés, más módon biztosított követelés vagy kiegészítő követelés (a csődtörvény 172. cikkének (2) bekezdése), továbbá a kifogásban nyilatkozni kell a jogcím fenntartásáról. Amennyiben a hitelező székhelye, irodája, lakóhelye vagy szokásos tartózkodási helye az Európai Unió vagy az Európai Gazdasági Térség valamely tagállamában található, a hitelező az adott állam hivatalos nyelvén emelhet kifogást. A kifogást a cseh nyelvű Přihláška pohledávky [„Követelés benyújtása”] címmel kell ellátni. Amennyiben a kifogás tartalma egyértelmű a felszámoló számára, azt akkor is figyelembe kell vennie, ha nem tartalmazza ezt a címet. A felszámoló nem köteles figyelembe venni a késve beérkezett kifogást, kivéve, ha egyértelmű, hogy azt időben kézbesítették a kifogás kezeléséért felelős hatóságnak. A felszámoló kérheti a hitelezőtől, hogy nyújtsa be a kifogás cseh nyelvű fordítását.

Jiřina Lužová ügyvéd, a felszámolás alatt álló Sberbank CZ felszámolója